text: Flere naturbrande: Pas på asken fra brændeovnen
  18 marts 2018 kl. 17.30
  Brandvæsnet er blevet kaldt ud tre gange søndag til en naturbrand. To af dem skyldes aske fra brændeovnen. 
  Når minusgraderne truer udenfor, kan det være skønt at tænde op i brændeovnen for at få varmen. Men når ilden er gået ud, og brændeovnen skal tømmes, skal du passe på, hvad du gør med asken.
  To gange søndag måtte Sydvestjysk Brandvæsen rykke ud til en naturbrand. Begge to skyldes aske fra en brændeovn.  
  Søndag eftermiddag gik det galt for en mand på Fanø ved Rindby Strand. Han ville tømme askeskuffen fra brændeovnen, men gløderne fra asken fik fat i græsset. Cirka 400 kvadratmeter naturområde endte med at blive brændt af.
  Ifølge vagtchef Søren Strægaard, Syd- og Sønderjyllands Politi, er der ikke sket skader på hverken personer eller bygninger.
  Senere på eftermiddagen skete det samme i Grærup ved Oksbøl. Her brændte det tæt på flere sommerhuse, men brandvæsnet fik styr på branden, inden den spredte sig.
  Begge mænd er sigtet for overtrædelse af beredskabsloven.
  På en høstet mark i Fjelstrup måtte også Brand og Redning Sønderjylland på banen og slukke en naturbrand.
  Her i kulden bliver der fyret godt op i brændeovnene. Tænk over hvad du gør med asken. Der er meget vind og varm aske kan let antænde tørt græs/tørv. På Fanø er ca 400 kvm naturområde brændt af. Ej skade på bygninger. Sigtelse for overtrædelse af beredskabslov. #politidk
  
  